DS «Stavanger I» (1914)

DS «Stavanger I», senere «Kong Sverre», var i perioden 1914-1962 et kystruteskip tilhørende Det Stavangerske Dampskibsselskab (DSD), Stavanger. Skipet var bygget for å gå i nattruten Sandnes / Stavanger-Haugesund-Bergen i samseiling med Sandnæs Dampskibs-Aktieselskab (SDS)' nattruteskip og gikk der hele sin tid for DSD. «Stavanger I» og SDS' motsats; DS «Sandnæs», var i mange år  parhestene i nattruten og gjenstand for hyppig sammenligning og en viss prestisjekonkurranse mellom de to nabobyene. «Stavanger I» var penest og gikk raskest i godt vær, mens «Sandnæs» hadde flottest innredning og holdt sine 12 knop uansett vær. Men begge skip med mannskap opparbeidet seg et enestående rykte for punktlighet og sikker navigasjon. Etter krigen var begge skip likevel i ferd med å bli utdatert. Før DSD kunne sette i fart sitt større, nyombygde nattruteskip MS «Stavanger», ble «Stavanger I» i 1949 omdøpt «Kong Sverre», men fortsatte å gå én ukentlig seiling ved siden av det nye skipets tre. Først da det større MS «Kronprinsesse Märtha» ble flyttet over til nattruten fra kystruten Bergen-Oslo, kunne «Kong Sverre» tas ut av ruten og selges til opphugging som DSDs siste dampskip. Men før skipet gikk til opphugging ble deler av innredningen tatt ut og montert som fast utstilling på Stavanger Sjøfartsmuseum. Der kan den fortsatt ses.


== DS «Stavanger I» ==
22. juli 1914: Levert fra Trondhjems Mek. Værksted, Trondheim (byggenr. 159) som kystruteskip  «Stavanger I» til Det Stavangerske Dampskibsselskab, Stavanger. Kjenningsmål: 205,3’ x 28’ x 12,4’  Brt:718. Maskin: Triple Expansion dampmaskin (TMV) 170nhk  930ihk. Ett-tallet i navnet skyldes at et mindre fartøy i Trøndelag var registrert på navnet «Stavanger». DSD forsøkte å kjøpe navnet av dette fartøyets eier for kr.500, men uten hell. «Stavanger I» ble satt inn i ruten nattruten Sandnes/Stavanger-Haugesund-Bergen i samseiling med Sandnæs Dampskibs-Aktieselskab hvor skipet avløste DSDs «Bergen». «Stavanger I» utførte nå tre av DSDs ukentlige seilinger i nattruten, mens «Bergen»  utførte den siste og SDS' «Sandnæs» utførte alle dette selskapets tre seilinger.
1919: «Bergen» tatt ut av nattruten. DSDs siste seiling ble nå utført av ulike avløsningsskip.
Juli 1929: DSDs nybygde kystruteskip «Kronprinsesse Märtha» satt inn i «Stavanger I»s seilinger nattruten Stavanger-Bergen, mens «Stavanger I» ble satt inn som ekstraskip på SDS seilingdager i ruten. Dette som følge av rutekrig mellom DSD og SDS.
1930: Striden mellom DSD og SDS løst av Handelsdepartementet. Som del av forliket måtte DSD trekke ut sitt ekstraskip i nattruten. «Stavanger I» fikk dermed tilbake sine gamle seilinger, mens «Kronprinsesse Märtha» kunne settes inn i ruten den var tiltenkt; kystpostruten Stavanger-Oslo.
193x: Ombygd. Brønnen i fordekket bygget igjen. Brt:800 (uregistrert).
9. april 1940: Nattruteseilingen opphørte som følge av krigshandlingene.
24. april 1940: Rekvirert av Kriegsmarine. Benyttet som losjiskip / tender «Bremse», -først i Stavanger, -siden ved Herdla flyplass.
19. desember 1941: Tilbakelevert og satt inn i nattruten Stavanger-Bergen igjen, men ruten ble nå utført som dagseilinger.
1. september 1945: Nattruten utført som nattseilinger igjen.


== DS «Kong Sverre» ==
1949: omdøpt «Kong Sverre» for å frigi navn til DSDs nye nattruteskip som var under ombygning.
Mars 1950: Avløst i nattruten av nyombygde MS «Stavanger». «Kong Sverre» fortsatte likevel med en ukentlig seilingen i nattruten, men gikk også en ukentlig rundtur i kystruten på Oslo.
1951: Ombygd og modernisert ved Rosenberg Mek. Verksted, Stavanger. Kjelene ombygd til oljefyring. Brt:868
26. januar 1960: «Kong Sverre» gikk i nordgående nattrute i tett tåke med 77 passasjerer og gods da strømmen satte skipet vestover og skipet gikk på grunn på Are på Bokn som var helt utenom seilingsleden. Bergningsbåt «Traust» kom til og tok passasjerene inn til Kopervik der kystruteskip «Arendal» tok dem med videre nordover. Årsak oppgavs til feil på radar, -en forsmedelighet for et skip som i over 40 år hadde navigert samme farvann på klokke og kompass uten uhell.
30. januar 1960: Brakt flott og slept til DSDs verksted på Klasaskjæret i Stavanger for reparasjon.
Sommeren 1961 og 1962: Utleid til Fylkesbaatane i Sogn og Fjordane (FSF) for to ukentlige turer i hurtigruten Bergen-Sogn / Nordfjord, til erstatning for FSFs langruteskip DS «Nordfjord I» som forliste 9. mai 1961.
23. desember 1962: Avløst i nattruten av «Kronprinsesse Märtha». «Kong Sverre» gikk så i opplag i Stavanger.


== Etterhistorie ==
Mars 1963: Solgt til Br. Anda, Hundvåg i Stavanger for opphugging. Delvis nedrigget, men ble deretter liggende som kai for Br. Andas lekter «Rans» (ex lasteskip DS «Snar»). Deler av innredningen (bla. røkesalongen) tatt demontert og senere montert som fast utstilling på Stavanger Sjøfartsmuseum. Der kan den fortsatt ses.
Mai 1967: Opphugget.


== Se også ==
Det Stavangerske Dampskibsselskab
Nattruten


== Kilder ==
Artikkel i «Skipet» 2.1990 om Stavangerske av Alf Johan Kristiansen.
«Over Fjord og Fjell, HSD 1880-1980» Bård Kolltveit 1980